Det var helt efter planen, at en rumænsk mand stjal entreprenørmaskiner i Skive og i Ulfborg. Og at han derefter gik fri.

Eller det vil rettere sige, at det var helt efter de rumænske myndigheders plan.

Politiet i Rumænien havde nemlig bedt manden om at udføre de grove tyverier af maskiner til en samlet værdi af fire millioner kroner.

Det har Vestre Landsret fastslået i en dom, som ikke tidligere er blevet omtalt offentligt. Men forleden blev dommen trykt i fagbladet Tidsskrift for Kriminalret.

Manden havde fået et løfte om, at han ikke ville straffet, hvis han deltog og på den måde kunne hjælpe politiet med at afsløre bagmænd i Rumænien.

Men de danske myndigheder anede intet om arrangementet, som er ulovligt efter dansk ret.

- Det er en meget, meget speciel sag, siger statsadvokat Jan Rechendorff i Viborg.

Det første kup gik ud over Scantruck i Skive. Sent om aftenen 26. november 2013 gik det rumænske politis handyman i aktion. Han fik læsset tre maskiner og kørte så mod syd.

Ved den rumænske grænse blev de udleveret til personer, som "mafiaen" havde udpeget.

Og det var også "mafiaen", der havde bestemt, at der en nat i december skulle stjæles seks teleskoplæssere fra Nicolaisen & Larsen i Ulfborg, har han fortalt.

I hver sin lastvogn nåede han og en anden chauffør denne gang ikke så langt. På en rasteplads i Tyskland blev de anholdt.

For den danske anklagemyndighed blev det for meget. Agenten begik grov kriminalitet uden at have fået tilladelse, og i øvrigt ville danske myndigheder slet ikke kunne acceptere handlingen, har man sagt. Derfor blev han tiltalt.

Men det rumænske politis løfte er så stærkt, at det også har virkning i danske retssale, fremgår det af landsrettens dom.

Resultatet er en frifindelse. Det forklares med "de ganske særlige omstændigheder", ligesom dommerne lægger vægt på, at han ikke deltog i personfarlig kriminalitet.

I Viborg afviser statsadvokat Jan Rechendorff, at der dermed er givet grønt lys for den slags i fremtiden.

- Det er en ekstremt konkret afgørelse, kan man se af landsrettens præmisser, siger Jan Rechendorff. Han har aldrig set en lignende sag.

- Jeg kan sige helt generelt, at fremmede lande naturligvis ikke kan lave operationer i Danmark, uden at det sker efter en konkret aftale med dansk politi og efter fuld instruktion fra dansk side, siger statsadvokaten.

Danmark har bedt det rumænske politi om at få udleveret de tre maskiner fra Scantruck. Anmodningen er sendt for længe siden, men endnu er der ikke kommet svar.